b'\n_START_ARTICLE_\nCoco Crisp\n_START_SECTION_\nVzdevek\n_START_PARAGRAPH_\nCrispu sta vzdevek "Coco" prvi\xc4\x8d nadela njegova sestra in brat, ki sta ga dra\xc5\xbeila, da izgleda kot eden od osebkov na \xc5\xa1katli kosmi\xc4\x8dev \xc2\xbbCocoa Krispies\xc2\xab. Vzdevek se sprva ni prijel. Nato pa je Covelli neko\xc4\x8d med igranjem na stopnji Double-A moral izpolniti vpra\xc5\xa1alnik, da bi se bolje predstavil svojim novim soigralcem. V razdelek\xc2\xa0\xc2\xbbVzdevek\xc2\xab\xc2\xa0je Covelli vstavil\xc2\xa0\xc2\xbbCoco\xc2\xab, in ker so njegovi soigralci menili, da je zanimiv, so ga nato vstavili kot njegovo ime na elektronski prikazovalnik rezultata med tekmo. Po tednu in pol je bil udele\xc5\xbeen v menjavi in poslan v drugo ekipo, a se je vzdevek prijel in tako je Covelli postal Coco Crisp.\n_START_SECTION_\nLjubiteljska kariera\n_START_PARAGRAPH_\nCrisp je obiskoval srednjo \xc5\xa1olo Pierce High School v Los Angelesu, nato pa je hodil na univerzo Los Angeles Pierce College v mestu Woodland Hills, Kalifornija.\n_START_SECTION_\nPoklicna kariera\n_START_PARAGRAPH_\nCrisp je bil izbran v 7. krogu nabora lige MLB leta 1999 s strani ekipe St. Louis Cardinals.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\nMed svojim obdobjem v ni\xc5\xbejih podru\xc5\xbenicah je v letih 1999\xe2\x88\x922001 igral za podru\xc5\xbenice ekipe iz St. Louisa v \xc5\xa1tirih razli\xc4\x8dnih ligah. Nato je bil kot igralec, imenovan kasneje, poslan k ekipi Cleveland Indians, v nasprotno smer pa je \xc5\xbee prej od\xc5\xa1el metalec Chuck Finley. Pri klubu iz Clevelanda je igral za njihovo podru\xc5\xbenico na stopnji Triple-A v Buffalu in pred vpoklicem v ligo MLB imel 69 udarcev v polje, doma\xc4\x8di tek in 24 domov poslanih tekov.\n_START_SECTION_\nCleveland Indians\n_START_PARAGRAPH_\nCrisp je sredi leta 2002 postal za\xc4\x8detni igralec sredine zunanjega polja, kjer je bil sprva zamenjava za po\xc5\xa1kodovanega Matta Lawtona. V naslednjih nekaj sezonih se je uveljavil kot odli\xc4\x8den obrambni igralec in hiter teka\xc4\x8d med bazami, navkljub svojemu uspehu pa se je za mesto v ekipi moral boriti med vsakim spomladanskim uigravanjem. Leta 2005 se je, po tem, ko se je uveljavil Grady Sizemore, premaknil v levo zunanje polje. V njegovih zadnjih dveh sezonah s klubom je prikazal tudi nekaj odbijalskih sposobnosti. Odbijal je s povpre\xc4\x8djem 0,297 in 0,300 ter imel skupno 31 doma\xc4\x8dih tekov ter 35 ukradenih baz.\n_START_SECTION_\nBoston Red Sox\n_START_PARAGRAPH_\nPo tem, ko je Johnny Damon sklenil pogodbo z ekipo New York Yankees, je ekipa iz Bostona za\xc4\x8dela resno iskati njegovo zamenjavo. Odlo\xc4\x8dila se je za Crispa in zanj (ter lovilca Josha Barda in metalca Davida Riskeja) v Cleveland poslala Andyja Mart\xc3\xa9ja, pitcher Guillerma Moto, Kellyja Shoppacha, igralca, imenovanega kasneje Randyja Newsoma in denar. \xc5\xbde predhodno ljubljenec navija\xc4\x8dev v Clevelandu je Crisp postal \xc5\xa1e bistveno bolj slaven v ve\xc4\x8djem Bostonu._NEWLINE_Po obetavnem za\xc4\x8detku kariere v Bostnu je sklenil 3-letno pogodbo, ki mu je prinesla 15,5 milijona ameri\xc5\xa1kih dolarjev, in kasneje zlomil svoj levi kazalec med krajo tretje baze in nato izpustil 42 tekem. 28. maja, ob Crispovem povratku v zunanje polje ekipe, je za\xc4\x8detno mesto v odbijalski postavi prevzel Kevin Youkilis, Crisp pa je med preostankom leta odbijal kot 7. ali 8. v postavi. V 105-ih tekmah je odbijal s povpr\xc4\x8dejem 0,264, zbral 8 doma\xc4\x8dih tekov in domov poslal 36 tekov. Poleg po\xc5\xa1kodbe prsta se njegove sezone 2006 spominjamo tudi po njegovem ulovu 29. junija na tekmi proti ekipi New York Mets.\n_START_SECTION_\n2007\n_START_PARAGRAPH_\nCrisp je sezono 2007 pri\xc4\x8del s slabimi odbijalskimi predstavami. 20. aprila je pri lovljenju kratkega doma\xc4\x8dega teka padel \xc4\x8dez nizki zid v doma\xc4\x8dem stadionu Fenway Park. Medtem, ko je doma\xc4\x8di tek zgre\xc5\xa1il za centimetre, je kasneje odbil udarec v polje za tri baze, s katerim je izid tekme izena\xc4\x8dil. V spodnjem delu 8. menjave mu ga je dovolil Mariano Rivera. Njegova ekipa je kasneje zmagala z izidom 7:6. Med to sezono je spektakularno ujel \xc5\xa1tevilne odbite \xc5\xbeoge in s strani enega od klubov v ligi MLB prejel pohvalo, da je\xc2\xa0\xc2\xbbnedvomno najbolj\xc5\xa1i obrambni igralec sredine zunanjega polja v ligi MLB\xc2\xab. Medtem, ko se je med prete\xc5\xbenim delom sezone precej naprezal, je med 13. junijem in 5. julijem dvignil svoje odbijalsko povpre\xc4\x8dje na 0,265, in po treh udarcih v polje na tekmi 22. julija tega spravil \xc5\xbee na 0,277. 18. junija je na tekmo proti ekipi Atlanta Braves vstopil z dvema doma\xc4\x8dima tekoma v celotni sezoni. Na omenjeni tekmi je odbil dva doma\xc4\x8da teka, a je ekipa \xc5\xa1e vedno izgubila z izidom 9:4. To je bila prva tekma z ve\xc4\x8d doma\xc4\x8dimi teki v njegovi karieri._NEWLINE_5. avgusta je bil Crisp skorajda povo\xc5\xbeen s strani maskote ekipe Seattle Mariners, Losa Marinerja. Medtem, ko je slednji na \xc5\xa1tirikolesniku kro\xc5\xbeil okrog svojega stadiona Safeco Field je skorajda zadel Crispa, ki se je iz klopi vra\xc4\x8dal na svoj igralni polo\xc5\xbeaj po koncu nasprotnikove pol-menjave. Coco je pri tem moral odsko\xc4\x8diti. Trener metalcev ekipe iz Bostona, John Farrell, je bil zelo jezen zaradi obna\xc5\xa1anja maskote in se glede dogodka prito\xc5\xbeil pri maskoti in vodji stadiona ekipe. Takoj po dogodku je ekipa iz Bostona prejela opravi\xc4\x8dilo splo\xc5\xa1nega upravitelja ekipe iz Seattla, Billa Bavasija._NEWLINE_21. oktobra je na 7. tekmi Serije za Ameri\xc5\xa1ko ligo Crisp ujel \xc5\xbeogo za izlo\xc4\x8ditev, ki je poslala Boston na njegovo drugo Svetovno serijo v \xc5\xa1tirih letih. Po ujemu se je zadel v zid ob zunanjem polju in se nekoliko po\xc5\xa1kodoval, a se je do Serije popolnoma pozdravil._NEWLINE_Medtem, ko je med ve\xc4\x8dino leta 2007 bil v za\xc4\x8detni postavi kot igralec sredine zunanjega polja, ga je med serijo za Ameri\xc5\xa1ko ligo nadomestil novinec Jacoby Ellsbury. Na klopi je ostal tudi med Svetovno serijo in se pojavljal le ob zaklju\xc4\x8dkih tekem kot obrambna zamenjava.\n_START_SECTION_\n2008\n_START_PARAGRAPH_\n4. junija je bil Crisp v osredju afere na tekmi proti ekipi Tampa Bay Rays. Medtem, ko je v 6. menjavi kradel drugo bazo, je bli\xc5\xbenji zaustavljalec ekipe iz Tampe Jason Bartlett pred bazo z namenom, da Crispu onemogo\xc4\x8di krajo baze, postavil svoje koleno. Crisp je bazo ukradel, a ga dejanje Bartletta ni navdu\xc5\xa1ilo. V 8. menjavi je med enakim manevrom podrl igralca druge baze Akinorija Iwamuro. To dejanje je spro\xc5\xbeilo nekaj nezadovoljstva na klopi nasprotnikov. Ob menjavi metalca kasneje v menjavi se je upravnik Joe Maddon za\xc4\x8del prepirati z Crispom, ki je bil takrat na klopi. Po tekmi je Crisp dejal, da je menil, da je pri tem, ko je podrl nasprotnikovega igralca sredine notranjega polja, menil, da je bil na drugi strani dejanja Bartlett. Crisp je Barttletovo koleno pred bazo opisal kot "sumljivo".  Na naslednji tekmi v serije je v Crispovem prvem odbijalskem nastopu slednji bil v me\xc4\x8da zadet z metom Jamesa Shieldsa. Crisp se je nemudoma odpravil naproti metal\xc4\x8devemu gri\xc4\x8dku in se najprej ognil udarcu Shieldsa s pestjo, nato pa \xc5\xa1e poskusil vrniti udarec, pri tem pa so vstale klopi obeh ekip. Po koncu dogodka so bili Crisp, Jonny Gomes in Shields izklju\xc4\x8deni iz tekme. Liga MLB je Crispa suspendirala za sedem tekem.  Po prito\xc5\xbebi je bila kazen zmanj\xc5\xa1ana na 5 tekem, Crisp pa jo je odslu\xc5\xbeil 28. junija.  Na 5. tekmi Serije za Ameri\xc5\xa1ko ligo je Crisp z udarcem v polje v spodnjem delu 8. menjave izena\xc4\x8dil tekmo, s \xc4\x8dimer je zaklju\xc4\x8dil vrnitev Bostona po zaostajanju za sedem tekov. Njegova ekipa je tekmo nato zmagala po zmagovitem udarcu v polje J. D. Drewa, a je serijo izgubila v sedmih tekmah.\n_START_SECTION_\nKansas City Royals\n_START_PARAGRAPH_\n19. novembra 2008 je bil Crisp poslan v Kansas City, v Boston pa je v zameno od\xc5\xa1el razbremenilec Ram\xc3\xb3n Ram\xc3\xadrez._NEWLINE_Med njegovim prvim letom v Kansas Cityju je bilo njegovo odbijalsko povpre\xc4\x8dje 0,228, najni\xc5\xbeje v njegovi karieri. 23. junija 2009 je upravnik ekipe Trey Hillman oznanil, da bo Crisp zaradi operacije na ramenskih vezeh izpustil preostanek sezone.\n_START_SECTION_\nOakland Athletics\n_START_PARAGRAPH_\n20. decembra 2009 je Crisp z ekipo Oakland Athletics sklenil enoletno pogodbo z mo\xc5\xbenostjo enoletnega podalj\xc5\xa1anja s strani kluba, ki je letno vredna 5 milijonov ameri\xc5\xa1kih dolarjev.  Pogodba je postala uradna tri dni kasneje. _NEWLINE_Sezono 2010 je Crisp pri\xc4\x8del na seznamu po\xc5\xa1kodovanih z zlomljenim levim mezincem._NEWLINE_Crisp je v sezoni 2011 ostal \xc4\x8dlan ekipe iz Oaklanda. 24. avgusta je Crisp odbil doma\xc4\x8di tek z obeh strani odbijalskega kro\xc5\xbenika. Na isti tekmi je odbil doma\xc4\x8di tek za tri teke, ki je ekipi v 10. menjavi odprl pot do zmage. Dovolil mu ga je razbremenilec Rafael Soriano._NEWLINE_Crisp je z ekipo iz Oaklanda 3. januarja 2012 ponovno sklenil pogodbo, tokrat mu bo skozi dve leti prinesla 14 milijonov ameri\xc5\xa1kih dolarjev, v letu 2014 pa bo imel klub \xc5\xa1e mo\xc5\xbenost enoletnega podalj\xc5\xa1anja. Crisp je prejel ponudbe \xc5\xa1e s strani klubov Baltimore Orioles in Chicago White Sox, a jih je zavrnil.\n_START_SECTION_\nIgralski profil\n_START_PARAGRAPH_\nCrisp je znan po velikem lovilskem dometu v sredini zunanjega polja, a ne toliko po mo\xc4\x8di roke, s katero me\xc4\x8de. Je tudi dober pri kraji baz in zelo dejaven pri tovrstnem po\xc4\x8detju. V kon\xc4\x8dnici ima skozi kariero odbijalsko povpre\xc4\x8dje 0,281. Dr\xc5\xbei rekord ekipe iz Oaklanda za najve\xc4\x8d zaporednih uspe\xc5\xa1nih poizkusov kraje baz. Znan je kot dober igralec v\xc2\xa0\xc2\xbbsistemu majhne \xc5\xbeoge\xc2\xab, saj je dober pri tehniki polaganja kija in pri teku. V njegovi celotni karieri ga je met zadel le 5-krat.\n_START_SECTION_\nZasebno \xc5\xbeivljenje\n_START_PARAGRAPH_\nNjegova mati ima portori\xc5\xa1ko-italijanske korenine, njegov o\xc4\x8de pa je Afroameri\xc4\x8dan. Je poro\xc4\x8den in ima dva otroka: sina Cadena in h\xc4\x8derko Amalie._NEWLINE_Po poro\xc4\x8dilih TMZ-ja so 2. marca 2011 Crispa v mestu Scottsdale, Arizona aretirali zaradi suma vo\xc5\xbenje pod vplivom alkohola.'